Προτάσεις του γενικού εισαγγελέα Alber της 11ης Δεκεμβρίου 1997. - Επιτροπή των Ευρωπαϊκών Κοινοτήτων κατά Ιταλικής Δημοκρατίας. - Παράβαση κράτους μέλους - Μη μεταφορά της οδηγίας 94/2/ΕΚ στο εσωτερικό δίκαιο. - Υπόθεση C-139/97.



Συλλογή της Νομολογίας του Δικαστηρίου 1998 σελίδα I-00605



Προτάσεις του γενικού εισαγγελέα

Α - Εισαγωγή

1 Με την παρούσα προσφυγή λόγω παραβάσεως της Συνθήκης κατά της Ιταλικής Δημοκρατίας, η Επιτροπή ζητεί από το Δικαστήριο

1) να αναγνωρίσει ότι η Ιταλική Δημοκρατία, μη θεσπίζοντας εντός της ταχθείσας προθεσμίας τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς την οδηγία 94/2/ΕΚ (1) της Επιτροπής, της 21ης Ιανουαρίου 1994, περί εφαρμογής της οδηγίας 92/75/ΕΟΚ του Συμβουλίου, όσον αφορά την ένδειξη της κατανάλωσης ενέργειας για τα οικιακά ηλεκτρικά ψυγεία και τους καταψύκτες καθώς και τους συνδυασμούς αυτών, και, εν πάση περιπτώσει, παραλείποντας να κοινοποιήσει τις διατάξεις αυτές στην Επιτροπή, παρέβη τις υποχρεώσεις που υπέχει από την εν λόγω οδηγία·

2) να καταδικάσει την Ιταλική Δημοκρατία στα δικαστικά έξοδα.

B - Η γνώμη μου επί της υποθέσεως

2 Το άρθρο 4 της οδηγίας 94/2/ΕΚ προβλέπει ότι τα κράτη μέλη εκδίδουν και δημοσιεύουν τις αναγκαίες νομοθετικές, κανονιστικές και διοικητικές διατάξεις για τη συμμόρφωσή τους προς την οδηγία το αργότερο μέχρι τις 31 Δεκεμβρίου 1994. Η Επιτροπή πρέπει να ενημερωθεί αμέσως σχετικά. Οι διατάξεις αυτές ισχύουν από 1ης Ιανουαρίου 1995.

3 Δεν αμφισβητείται ότι τα περιγραφόμενα μέτρα δεν θεσπίστηκαν.

4 Η Ιταλική Κυβέρνηση αντιτάσσει ότι δεν έχουν ακόμη μεταφερθεί στην εσωτερική έννομη τάξη οι αναγκαίες νομοθετικές, κανονιστικές και διοικητικές διατάξεις για τη μεταφορά στο εσωτερικό δίκαιο της βασικής οδηγίας 92/75/ΕΟΚ του Συμβουλίου, της 22ας Σεπτεμβρίου 1992, για την ένδειξη της κατανάλωσης ενέργειας και λοιπών πόρων των οικιακών συσκευών με την επισήμανση και την παροχή ομοιόμορφων πληροφοριών σχετικά με τα προϋόντα (2), οπότε δεν μπορούν να θεσπιστούν ούτε οι διατάξεις προς εκτέλεσή τους.

5 Σύμφωνα με το άρθρο 14 της οδηγίας 92/75, οι αναγκαίες νομοθετικές, κανονιστικές και διοικητικές διατάξεις έπρεπε να είχαν θεσπιστεί μέχρι την 1η Ιουλίου 1993, ώστε να είναι δυνατή η εφαρμογή τους το αργότερο από 1ης Ιανουαρίου 1994.

6 Η παράλειψη μεταφοράς στο εσωτερικό δίκαιο της βασικής διατάξεως δεν μπορεί να δικαιολογήσει μεταγενέστερη παράβαση της Συνθήκης κατά τη μεταφορά στο εσωτερικό δίκαιο μιας εκτελεστικής διατάξεως. Επομένως, το αίτημα της Επιτροπής πρέπει να γίνει δεκτό.

Δικαστικά έξοδα

7 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα.

Γ - Πρόταση

8 Προτείνω στο Δικαστήριο να αποφανθεί ως εξής:

«1) Η Ιταλική Δημοκρατία, μη θεσπίζοντας εντός της ταχθείσας προθεσμίας τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς την οδηγία 94/2/ΕΚ της Επιτροπής, της 21ης Ιανουαρίου 1994, περί εφαρμογής της οδηγίας 92/75/ΕΟΚ του Συμβουλίου, όσον αφορά την ένδειξη της κατανάλωσης ενέργειας για τα οικιακά ηλεκτρικά ψυγεία και τους καταψύκτες καθώς και τους συνδυασμούς αυτών, παρέβη τις υποχρεώσεις που υπέχει από την εν λόγω οδηγία.

2) Καταδικάζει την Ιταλική Δημοκρατία στα δικαστικά έξοδα.»

(1) - ΕΕ l 45, σ. 1.

(2) - ΕΕ L 297, σ. 16.